  Анжелика Тихонова корреспондент Ижкарысь Суредан искусствоосъя элькун музейын удмурт суредасьлэн, Удмуртиысь искусство удысысь дано ужасьлэн Вячеслав Михайловлэн (Гиргорей Славилэн) «Этюды настроения» адӟытонэз ужа. Отчы суредасьлэн 80-тӥ аръёсы но берло дыре гожтэм 40 пала ужъёсыз пыризы. Со сярысь ужъюртлэн пресс-службаез ивортэ. Вячеслав Михайловлэн тросэз ужъёсыз вордӥськем палъёссэ - Алнаш ёросысь Писей гурт котырез возьмато. Суредась ас ужан сюрессэ 1970-тӥ аръёсы мытӥз. Со вакытэ соцреализм вӧлмемын вал ке но, Вячеслав Михайлов соку ик гуртлэсь но гурт калыклэсь улонзэс лирика, пусъёс но мифлогия пыр возьматыны тыршиз. 1990-тӥ аръёсы ини суредасьлэн ужъёсыз выль вакытысь искусстволы матын луиз. Со дырысен Вячеслав Михайловлэн буёлъёслы бадӟым саклык висъямез шӧдӥське. Нимысьтыз пусйыны кулэ суредасьлэсь натюрмортъёссэ но. Огшоры, нуналысь нуналэ кутӥськись арбериос пыр Вячеслав Михайлов удмурт гуртысь адямилэсь философизэ, улонэзлэсь пуштроссэ возьматэ. Вячеслав Михайлов «Удмуртия» книгапоттонниен матысь кусыпъёс возе. Солэн суредъёсыз кӧня ке книгаосы пыризы ини, озьы ик издательствоын адӟытонъёсыз радъяськыло. Со сяна, ужъёсыз «Кизили» журналлэсь бамъёссэ чеберто. Адӟытон 16-тӥ инвожоозь ужалоз. Пыронэз дунтэк.  Тегъёс: Лулчеберет Ижкар Удмуртия суредасьёс Суреданустолыкъямузей суредан  